CELEX: C2007/069/54
Language: lt
Date: 2007-03-24 00:00:00
Title: Byla T-27/07 2007 m. vasario 7 d. pareikštas ieškinys byloje US Steel Košice prieš Komisiją

24.3.2007   
            
            
               LT
            
            
               Europos Sąjungos oficialusis leidinys
            
            
               C 69/25
            
         2007 m. vasario 7 d. pareikštas ieškinys byloje US Steel Košice prieš Komisiją
   
   (Byla T-27/07)
   (2007/C 69/54)
   Proceso kalba: anglų
   Šalys
   
      Ieškovė: US Steel Košice sro (Košice, Slovakija) atstovaujama lawyer E. Vermulst ir solicitor C. Thomas
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Panaikinti 2006 m. lapkričio 29 d. Komisijos sprendimą dėl nacionalinio šiltnamio efektą sukeliančių dujų emisijos kvotų paskirstymo plano, kurį Slovakija pateikė pagal Europos Parlamento ir Tarybos direktyvą 2003/87/EB.
            
         
               —
            
            
               Priteisti iš Komisijos padengti ieškovės bylinėjimosi išlaidas.
            
         Ieškinio pagrindai ir pagrindiniai argumentai
   Ieškovė prašo panaikinti 2006 m. lapkričio 29 d. Komisijos sprendimą dėl nacionalinio šiltnamio efektą sukeliančių dujų emisijos kvotų paskirstymo plano laikotarpiui nuo 2008 m. iki 2012 m., kurį Slovakija pateikė pagal Europos Parlamento ir Tarybos direktyvą 2003/87/EB (1).
   Grįsdama savo ieškinį ieškovė tvirtina, pirma, kad ginčijamas sprendimas pažeidžia 2003 m. Stojimo akto (2) XIV priedo 4 antraštinės dalies 2 punkto a papunktį, nes jame Komisija neteisingai nurodo, jog šioje nuostatoje įtvirtintos sąlygos yra atskiros pareigos, kurios taikomos iki 2009 m., nesvarbu, ar nepaisydama EB 87 ir EB 88 straipsnių Slovakija ir toliau ieškovei taikys atleidimą nuo mokesčio, ką ji gali daryti iki 2009 m. mokestinių metų pabaigos. Ieškovė teigia, jog sprendimas taip pat prieštarauja Direktyvos 2003/87/EB III priedo 4 kriterijui, reikalaujančiam, kad planas būtų derinamas su kitais Bendrijos teisiniais ir politiniais aktais.
   Antra, ieškovė tvirtina, kad ginčijamas sprendimas pažeidžia teisėtų lūkesčių principą, nes Komisija keletą kartų ieškovei leido pagrįstai manyti, kad Stojimo akto XIV priedo 4 antraštinės dalies 2 punkto a papunktis bus nebetaikomas nustojus ieškovei taikyti atleidimą nuo mokesčių.
   Trečia, ieškovė teigia, jog sprendimas yra neteisėtas, nes užuot vykdžiusi pagal Direktyvos 2003/87/EB 9 straipsnio 3 dalį jai suteiktas ribotas funkcijas, Komisija visiškai savarankiškai apskaičiavo bendrą atitinkamą išmetamųjų teršalų kiekį Slovakijoje ir jį patvirtino Slovakijos Respublikos atžvilgiu. Taigi Komisija neteisėtai pasinaudojo valstybių narių kompetencija pagal Direktyvos 2003/87/EB 9 ir 11 straipsnius.
   Ketvirta, ieškovė mano, kad ginčijamas sprendimas yra neteisėtas, nes jis grindžiamas griežtu matematiniu apskaičiavimu, kuris buvo patvirtintas nepasitarus su visuomene ir kuris neatsižvelgia į specifinius išmetamųjų teršalų faktorius Slovakijoje laikotarpiu nuo 2008 m. iki 2012 metų. Ieškovė mano, kad toks metodas pažeidė Direktyvos 2003/87/EB 9 straipsnio 1 dalį ir 11 straipsnio 2 dalį, šios direktyvos III priedo 1, 2 ir 3 kriterijus bei teisėtų lūkesčių principą. Ieškovė teigia, jog nepaisant to, kokią diskreciją vertinti turėjo Komisija, ji padarė vertinimo klaidą.
   Galiausiai, ieškovė teigia, kad ginčijamas sprendimas yra negaliojantis dėl piktnaudžiavimo įgaliojimais, nes jis buvo grindžiamas siekiu sumažinti kvotų kiekį, kad būtų padidinta jų kaina.
   
      (1)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL 2003 L 275, p. 32).
   
      (2)  Aktas dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo sąlygų ir sutarčių, kuriomis yra grindžiama Europos Sąjunga, pritaikomųjų pataisų (OL 2003 L 236, p. 33).